《后三日雪晴同邦彦游西湖再叠前韵》
明代·文林

雪后孤山共探梅，便乘清兴不须催。
林边细路和桥断，湖上疏花傍竹开。
云影分明披絮帽，蹄涔仿佛散银杯。
酒宽新量诗盈卷，不负凌寒此度来。

作者简介：（1445—1499）明苏州府长洲人，字宗儒。文洪子。成化八年进士。历知永嘉、博平二县，迁南京太仆寺丞。建言时政十四事。告归数年，复起知温州府，卒于官。学问该博，尤精于易数。作诗文明畅不蹈袭。有《琅琊漫抄》、《文温州诗》。